OBH 7296/1997.
Az állampolgári jogok országgyűlési biztosa általános helyettesének jelentése
Előadó: dr. Almási Eszter

Az eljárás megindulása:

A panaszos a háziorvosi ellátás Balatonföldvárt, Szántódot és  Zamárdit érintő körzeteinek kialakításával kapcsolatban intézett beadványt Hivatalomhoz. Levelében leírta, hogy Balatonföldváron több, mint 2000 beteg ellátásáért felelős a város egyetlen háziorvosa. Ez a szám a nyári üdülési szezonban jelentősen emelkedik. Így nincs biztosítva az érintett lakosság megfelelő színvonalú egészségügyi ellátása. 

Az Alkotmány 70/D. §-ában deklarált legmagasabb szintű egészséghez való jog érintettsége miatt, az ügyben vizsgálatot indítottam.

Megkerestem Balatonföldvár Város polgármesterét és tájékoztatást kértem tőle arról, hogy milyen szempontok alapján döntöttek a háziorvosok ellátási körzeteinek kialakításáról, hány ember tartozik jelenleg a kialakított körzetekhez, tájékozódtak-e valamilyen formában a lakosság kérdéssel kapcsolatos véleményéről. Kértem továbbá a polgármestert, hogy fejtse ki álláspontját arról, hogy biztosított-e a lakosság megfelelő színvonalú háziorvosi ellátása.

Vonatkozó jogszabályok:

1997. évi CLIV. törvény az egészségügyről
A helyi önkormányzat feladatai:
152. § (1) A települési önkormányzat az egészségügyi alapellátás körében gondoskodik:
a) a háziorvosi, házi gyermekorvosi ellátásról,
b) a fogorvosi alapellátásról,
c) az alapellátáshoz kapcsolódó ügyeleti ellátásról,
d) a védőnői ellátásról,
e) az iskola-egészségügyi ellátásról.
(2) A települési önkormányzat képviselő-testülete megállapítja és kialakítja az egészségügyi alapellátások körzeteit, több településre is kiterjedő ellátás esetén a körzet székhelyét.
(3) A helyi önkormányzat biztosítja a tulajdonában vagy használatában levő járóbeteg-szakellátást, illetőleg fekvőbeteg-szakellátást nyújtó egészségügyi intézmények működését.

A megállapított tényállás:

Balatonföldvár polgármestere az alábbiakról tájékoztatott. 

A város háziorvosa 10 éve praktizál ott, mindig ugyanazt a területet, mindig ugyanazt a lakosságot látta el. Ez magában foglalta Balatonföldváron kívül, történelmi hagyományként a mai Szántód (kb.: 280 fő felnőtt) jelentős részét is. 1997-ben Szántód önálló község lett, önkormányzata az alapellátással a Balatonföldvári háziorvost bízta meg önkormányzati társulásban az addigi Zamárdival szemben, mivel Zamárdi nem adott társulási szándéknyilatkozatot az önálló községgé nyilvánításhoz (csak Balatonföldvár) Szántódnak az egészségügyi ellátásra vonatkozóan. Ez azonban nem jelentette egyetlen háziorvosnál sem az ellátott betegek számának növekedését, mivel mindenki annál az orvosnál maradt, ahova korábban kártyáját leadta.

Mivel érdemi változás 40 éve nem történt a körzetekben a lakosság állásfoglalását nem kérték, de tudomásuk szerint a lakosság teljes mértékben elégedett a háziorvosi ellátással.

A balatonföldvári háziorvos ellátási területén mintegy 2000 felnőtt él, az orvos mintegy 2100 betegkártyával rendelkezik, amelyek nagy része balatonföldvári és szántódi, de a környékbeli településekről is adtak le hozzá kártyát, mivel közismert belgyógyász szakorvos, a Magyar Orvosi Kamara megyei alelnöke. 

A polgármester véleménye szerint a körzet nagysága nem túlzott, a balatonszárszói és több siófoki körzet is nagyobb ennél. 
 
Nyári szezonban külön üdülőorvost alkalmaznak az ellátás biztosítására.

A lakosság háziorvosi ellátása tehát a polgármester véleménye szerint biztosított. A rendelő minden alapellátási felszereléssel ellátott – a Balaton-part egyik legjobban felszerelt rendelője -, laboratórium és fiziotherápiai ellátás is van. Az önkormányzat többet fordít egészségügyi ellátásra, mint a környező települések.

A vizsgálat megállapításai:

Az országgyűlési biztosok eljárásuk során azt vizsgálják, hogy valamely hatóság vagy közszolgáltató intézkedése, illetve intézkedésének elmulasztása okozott-e alkotmányos joggal összefüggő sérelmet.

A háziorvosok ellátási körzeteinek kialakítását így csupán abból a szempontból értékelhettem, hogy az egészségügyi ellátás biztosítja-e a körzethez tartozók legmagasabb szintű egészséghez való jogát.

A háziorvosi körzetek kialakítása speciális abból a szempontból, hogy a szabad háziorvos választás biztosítja az ellátottaknak, hogy más körzethez tartozó orvosnak adják le betegkártyájukat. Amennyiben tehát valaki elégedetlen az ellátás színvonalával, más orvost is választhat.

A polgármester tájékoztatásából megállapítható, hogy nem egyedi eset az, ha egyetlen háziorvoshoz több, mint 2000 ember tartozik. Az országgyűlési biztosnak nem feladata, annak megállapítása, hogy legfeljebb hány embert képes megfelelő színvonalon ellátni egyetlen orvos. Ahogyan azt sem vizsgálhatja – kompetencia és a szükséges szakmai ismeretek hiányában -, hogy a konkrét esetben célszerűbb lenne-e máshogyan alakítani a körzeteket.  

A legmagasabb szintű egészséghez való joggal összefüggő sérelem – tekintettel a szabad orvos választáshoz való jogra is – akkor lenne megállapítható, ha az önkormányzat egyáltalán nem biztosítana háziorvosi ellátást, illetve az ellátás nem megfelelő színvonala, konkrét tényekkel alátámasztható lenne. 

Megállapítom, hogy Balatonföldvár önkormányzata a háziorvosi ellátást a lakosság részére biztosítja, üdülési szezonban alkalmazkodik a megnövekedett igényekhez, így a lakosság legmagasabb szintű egészséghez való jogával összefüggésben nem okoz visszásságot.

Budapest, 2000. február 10.

Dr. Polt Péter